google/wiki40b huggingface dataset:
Ringkond (Saksamaa)

Ajalugu

Esimesed ringkonnad loodi Preisimaa kuningriigi poolt, kes jagas oma provintsid aastatel 1808/1816 25 ringkonnaks. Põhja-Rein-Vestfaali ringkonnad on otseselt jätkuks neile, mis loodi aastal 1815. Teised Saksa keisririigi osastisriigid asutasid sarnaseid üksusi nimega Kreishauptmannschaft (Saksimaal) või Kreis (Baieris ja Württembergis) (ei tohi segamini ajada  tänapäevase Kreisi või Landkreisiga). Kolmandas Riigis ühtlustas natsi-valitsus nimetust; sellest ajast alates said kõik sellised üksused nimeks Regierungsbezirk.
1. jaanuaril 2000 lõpetas Rheinland-Pfalz oma kolm ringkonda Koblenzi, Rheinhessen-Pfalzi ja Trieri. Kolme ringkonnavalitsuse töötajad ja varad anti üle kolmele riigiasutusele, kes vastutasid kogu liidumaa eest, igaüks neist kattis ringkonnavalitsuse endise vastutuse osa.
1. jaanuaril 2004 lõpetas Saksi-Anhalt oma kolm ringkonda Dessau, Halle ja Magdeburgi. Vastutuse katab nüüd liidumaa haldusamet (Landesverwaltungsamt) kolme osakonnaga ringkonnavalitsuste endistes asukohtades. 
Alam-Saksi liidumaa loodi aastal 1946 kolme endise vaba riigi Braunschweigi, Oldenburgi ja Schaumburg-Lippe ning endise Preisimaa provintsi Hannoveri ühendamisega. Kaks endist riiki muutusid laiendatud volitustega halduspiirkondadeks (Verwaltungsbezirke). Nende kõrvale tekkisid vähemautonoomsed Preisi-stiilis ringkonnad, mis koosnesid endisest Hannoveri provintsist ja tillukesest Schaumburg-Lippest. Need erinevused tasandati 1. jaanuaril 1978, kui neli territoriaalselt ümberkorraldatud ringkonda asendasid kahte laiendatud volitustega halduspiirkonda ja kuut vana ringkonda (Braunschweig ja Oldenburg ning Aurich, Hannover (jäi üldiselt samaks), Hildesheim, Lüneburg (vana), Osnabrück ja Stade). 1. jaanuaril 2005 lõpetas Alam-Saksimaa allesjäänud neli ringkonda (Braunschweig, Hannover, Lüneburg ja Weser-Ems).  
Aastal 2005 kavatses Põhja-Rein-Vestfaal lõpetada viis ringkonda ja luua kolm omavalitsuslikku üksust. Vana "Preisi stiilis" ringkond ei omanud omavalitsusorganeid.
1. augustil 2008 korrastas Saksimaa oma kreise ja muutis ringkonna (Regierungsbezirke) nime direktsiooniringkonnaks (Direktionsbezirke). See oli vajalik, kuna üks uutest kreisidest ei mahtunud vana ringkonna piiridesse ja mõned vastutusalad on nüüd kreiside kanda. Direktsiooniringkonnad kannavad siiski nimesid Chemnitz, Dresden ja Leipzig. Direktsiooniringkonna valitsus on liidumaadirektsioon (Landesdirektion) ja selle president on liidumaadirektsiooni president (Präsident der Landesdirektion).
Jüri Tamm

Karjäär poliitikuna

Tamm oli IX, X ja XI Riigikogu liige. Ta pääses XI Riigikokku asendusliikmena pärast Liina Tõnissoni loobumist Riigikogu liikme kohast oktoobris 2007. Tamm kuulus Euroopa Liidu asjade komisjoni ja majanduskomisjoni ning Eesti-Hiina parlamendirühma, Eesti-Ukraina parlamendirühma ja Eesti-Hispaania parlamendirühma. 7. detsembril 2010 teatas ta, et lahkub nii Sotsiaaldemokraatlikust Erakonnast kui ka SDE riigikogu fraktsioonist.

Saavutused sportlasena

Isikliku rekordiga 84,40 m (Banská Bystrica 09.09.1984) on maailma kõigi aegade 8. vasaraheitja.
Otok

Otok (saksa keeles Woedtke) on küla Poola kirdeosas, Gryfice maakonnas. Küla paikneb umbes 8 km kaugusel Gryficest ja 75 km kaugusel piirkonna keskusest Szczecinist. Enne 1945. aastat kuulus Saksamaa koosseisu. Külas elab 288 (2015) elanikku.
Ratatouille (film)

Sisututvustus

"Ratatouille" tegevus toimub alguses ühes maakohas, kus elab rottide klann. Kui klann ühel päeval toitu läheb otsima, tunneb Rémy rotimürgi lõhna ja tema isa, kes on rotiklanni liider, annab talle töö toidu ohutuse kontrollijana. Rémyle meeldib juba noorest peast süüa maitsvaid toite, erinevalt teistest rottidest, kel on toidu maitsest tihtipeale ükskõik.
Ühel päeval, kui nad majja lähevad, ärkab maja perenaine üles ja hakkab neid püssist tulistama, maja lagi variseb alla ja rotikoloonia tuleb nähtavale. Rotid põgenevad mööda jõge. Rémy kulutab aega, et võtta kaasa Gusteau kokaraamat, ja jääb teistest maha. Jõge mööda edasi liikudes sattub ta kanalisatsiooni ja mööda seda Pariisi Gusteau' restorani. Restoranis läheb ta nõudepesija ja koristaja Linguini ära rikutud suppi parandama. Kuid õnnetuseks märkab Linguini Rémyd. Rémy valmistatud supp toimetatakse toidukriitikule Solene LeClaire'ile, kellele supp meeldib. Õnnetuseks, kui Rémy üritab põgeneda, märkab teda peakokk ning käseb Linguinil rott ära tappa. Linguini ei tapa rotti, vaid lepib Rémyga kokku, et rott aitab tal suppi uuesti valmistada.
Linguini ja Rémy valmistavad veel toite, mis tellijatele meeldivad. Rémy kohtub uuesti oma perega, aga Rémy jääb ikka Linguini juurde elama. Varsti aga varastab Rémy peakoka kabinetist dokumendi, millelt selgub, et Linguini on Gusteau poeg ja pärija. Linguini saabki restorani endale, kuid peagi tuleb restorani toidukriitik Anton Ego ning Linguini ja Rémy lähevad tülli. Õhtul, kui toidukriitik tuleb restorani, räägib Linguini ära, kes tegelikult toite valmistab. Kõik lahkuvad töölt, kuid õnneks tuleb Rémyle appi tema pere ja tagasi tuleb ka Colette Tatou.
Nad hakkavad valmistama toitu Anton Egole ja ka teistele külastajatele. Toiduks valib Rémy lihtsa talupojaroa ratatouille ning see maitseb Anton Egole. Kui toit söödud, küsib toidukriitik toidu valmistaja järele. Ta peab koka nägemiseks ootama, kuni teised kliendid on lahkunud. Kui restorani on jäänud ainult Ego, tuleb tema juurde Linguini ja seletab talle kõik ära. Kuigi Anton Ego arvustus on kiitev, peab Linguini Gusteau restorani kinni panema. Linguini avab aga uue restorani, mille nimeks saab Ratatouille.
Sinu Naine

Sinu Naine on Eesti ansambel, mis 2017. aastal võitis TV3 telesaate "Rahvabänd".
Ansambel on pärit Värskast ning esitab nii setokeelseid kui ka eestikeelseid lugusid.

Bändist

Bänd loodi 2000. aastal Värskas.
Bänd tegutses 2000. aastast kuni 2011. aastani ning siis järgnes paus.
2017.aastal hakkas bänd uuesti tegutsema tänu "Rahvabändi" saatesse kutsumise pärast ning tegutseb praeguseni.
Ansambel avaldas 2003. aastal albumi "Sinu Naine - Lapsi tee".
Bänd esitab tantsumuusikat.
Ansambel sai enda nime ansambel Meie Mees eeskujul.

Repertuaar

Repertuaar koosneb omaloomingust kui ka kaveritest.
Tartu Ülikooli Botaanikaaed

Tartu Ülikooli Botaanikaaed on Tartus asuv kahest aiast koosnev botaanikaaed. Selle demonstratsiooniaed asub Laial tänaval Emajõe paremal kaldal ja teine osa aiast  Pirni tänaval.
Asutatuna 1803. aastal on see ühtlasi Baltimaade vanim järjepidevalt tegutsev botaanikaaed.

Ajalugu

Botaanikaaed asutati 1803. aastal Gottfried Albert Germanni eestvõttel, kes oli ühtlasi ka esimene direktor. Algupäraselt asus aed Tiigi tänaval (samas, kus hiljem Vanemuise park), kuid 1806. aastal viidi see üle praegusse asukohta Laiale tänavale. Botaanikaaia esimene direktor oli Gottfried Albert Germann. Aastal 1811 sai direktoriks Carl Friedrich von Ledebour, kelle ajal aed saavutas oma praeguse suuruse. Aastal 1836 astus botaanikaaia direktori ametisse Alexander Georg von Bunge. 
Aastal 1868 sai botaanikaaia direktoriks Moritz Willkomm. Tema ajal varustati taimed esimest korda nimesiltidega. Aastal 1874 sai sellesse ametisse Edmund August Friedrich Russow, kes töötas direktorina aastani 1895. Järgmine direktor oli Nikolai Kuznetsov.
Järgnes kiire direktorite vahetumine. Aastast 1915 oli selles ametis Nikolai Petrovitš Popov, aastast 1917 Mihhail Tswett, aastal 1918 lühikest aega Peter Claussen, tema järel Heinrich Riikoja, aastast 1919 Fedor Bucholtz, aastast 1923 Hugo Kaho ja aastast 1924 Edmund Spohr. Aastal 1930 sai direktoriks Teodor Lippmaa. Aastal 1943 kannatas botaanikaaed pommirünnaku all, milles hävisid sealsed kasvuhooned ja kus hukkus ka direktor Lippmaa.
Aastal 1944 sai direktoriks August Vaga, kes alustas aia taastamist. Aastal 1955 astus tema asemele Hans Trass, aastal 1962 sai aga direktoriks Viktor Masing, kes oli ametis aastani 1964. Seejärel oli taas selles ametis Hans Trass, aga juba samal aastal astus ametisse Elli Lellep, kes oli botaanikaaia direktoriks aastani 1969.
Aastal 1969 astus ametisse Hiie Kimmel. Tema ajal valmis uus palmimaja, samuti sai botaanikaaed 2,5 hektarit maad Tammelinnas Pirni ja Soinaste tänava ristmiku juures. Aastal 1986 sai direktoriks Andi Pärn, kelle ajal valmis Tammelinna kompleks. Aastal 1995 sai direktoriks Ain Vellak.
Botaanikaaias leiavad eksponeerimist üle 6500 taksoni taimi.
2001–2015 oli botaanikaaia direktor Heiki Tamm, kelle juhtimise ajal koliti Tammelinna kompleks Oa tänavale 0,5 hektari suurusele maalapile. Ka valmis aastal 2006 uus troopikamaja. 2015. aastast on direktor Jüri Sild. 2001 asutati botaanikaaeda abistav ja taimeteadust populariseeriv Tartu Ülikooli Botaanikaaia Sõprade Selts.
Botaanikaaias toimub iga aasta koduste orhideekasvatajate võistlus ja alates 2009. aastast iga-aastane orhideede näitus.

Skulptuurid

Botaanikaaia Laia tänava aias paiknevad mälestusmärgid Gottfried Albert Germannile ja Teodor Lippmaale. Aia keskosas seisab ülikooli 350. aastapäevaks leedulaste kingitud puuskulptuur, samuti kaunistavad aeda mitmesugused pisemad kujud.

Tähelepanuväärsed puud

Laia tänava aias kasvab Eesti jämedaim harilik vaher (vaata Tartu botaanikaaia vaher), mille tüve ümbermõõduks mõõtis Hendrik Relve 2000. aastal 424 cm.
1985. aastal istutas looduseuurija Viktor Masing botaanikaaeda hariliku tamme, mis 2012. aastaks on kasvanud mitmemeetriseks.
Teija Toivari

Teija Tuula Marjatta Toivari (sündinud 14. mail 1974 Valkealas) on Soome päritolu Eesti meditsiinitöötaja, hospiitsi arendaja.
Ta on õppinud Lahti rakenduskõrgkoolis diakonissiõeks.
2012. aastal kaitses ta Tartu Ülikoolis terviseteaduse magistri kraadi õendusteaduses magistritööga „Dementsusega inimeste omashooldajate kogemused hooldajaks olemisest ja professionaalse abi saamisest: parim praktika, probleemid ja ettepanekud tulevikuks“ (juhendajad Kai Saks ja Kristi Toode),
1999. aastal asus ta tööle EELK Tallinna Diakooniahaigla õena, hiljem töötanud hospiitsi õendusjuhi, haigla  kvaliteedijuhi, hospiitsi juhi ja hospiitsosakonna vanemõena.
Ta on MTÜ Pallium ja Tallinna Soome-kooli juhatuse liige, Ta on ka Eesti Gerontoloogia ja Geriaatria Assotsiatsiooni liige.
Karbonaadid

Lähtehape

Karbonaatide lähtehape on süsihape (H₂CO₃). See nõrk hape laguneb kergesti süsihappegaasiks ja veeks.

Näide

Kaltsiumkarbonaat (CaCO₃) on vees lahustumatu sool, mis laguneb hapete mõjul. Ta on tähtsa ehitusmaterjali lubjakivi peamine komponent.
Raadioside

Raadioside on informatsiooni edastamine ja vastuvõtmine raadiolainete vahendusel. Raadioside toimub raadiosaatja ja ühe või enama raadiovastuvõtja vahelise raadiokanali kaudu. Raadioliini vahepunktides võivad olla retranslaatorid ‒ signaale vastuvõtvad, võimendavad, muundavad ja edasisaatvad seadmed;  satelliitsides nimetatakse neid seadmeid transponderiteks.
Raadioside on elektroonilise side liik traatside  ja optilise side kõrval.
Dešifreerimine

Dešifreerimine (prantsuse keeles déchiffrer) on tegevus, mille käigus šifreeritud info muudetakse arusaadavaks.
Mõnikord mõeldakse dešifreerimise all tundmatute või vähetuntud kirjamärkide väljalugemist.
Elcoteq

Elcoteq oli Soome elektroonikatootmisettevõte, mille peakontor asus Luxembourgis.
Ettevõte teatas 6. oktoobril 2011 oma pankrotist.
Eestis tegutses aastast 1993 Elcoteqile allunud AS Elcoteq Tallinn, mis aastast 2012 kannab nime AS Eolane Tallinn.
Kentucky Ülikool

Kentucky ülikool (inglise keeles University of Kentucky) on ülikool USAs Kentucky osariigis Lexingtonis.
Ülikool asutati 1865.
Ülikoolis õpib üle 30 000 üliõpilase (2015).
Jaan Gnadenteich

Jaan Gnadenteich (11. november 1904 Võnnu, Tartumaa – 27. oktoober 1968 Göteborg) oli eesti vaimulik ja pedagoog.
Gnadenteich lõpetas aastal 1924 Hugo Treffneri Gümnaasiumi. Õppis aastatel 1924–1929 Tartu Ülikooli usuteaduskonnas. Oli prooviaastal Otepää Maarja koguduses praost Johannes Oskar Lauri juures. Ta ordineeriti õpetajaks 16. veebruaril 1930.
Oli aastal 1930 Valga praostkonna vikaarõpetaja. Tapa Jakobi koguduse õpetaja oli ta aastatel 1930–1944. Lisaks oli ta usuõpetajaks Tapa Linna Algkoolis (aastatel 1930–1944) ja Tapa gümnaasiumis (aastatel 1930–1944).
Põgenes aastal 1944 Rootsi, oli Göteborgi koguduse asutajaõpetaja, teenides kogudust 1952–1968. Ta oli ka Göteborgi Põllumeeste Kogu esimene esimees.

Isiklikku

Tema vanaonu tütrepoja tütar oli Eha Masing.
Bauhaus (ansambel)

Bauhaus oli Inglismaal Northamptonis 1978. aastal moodustatud post-punk-bänd. Bändi moodustasid Peter Murphy (laul), Daniel Ash (kitarr), Kevin Haskins (trummid) ja David J (basskitarr). Bändi algne nimi oli Bauhaus 1919 ning arv tähendas Bauhausi kunstikooli esimest tegutsemisaastat.
Bänd läks laiali 1983. aastal, kuid hiljem on aeg-ajalt taas kontsertide andmiseks kokku tulnud.
Karma (Kameloti album)

"Karma" on Kameloti viies album. Selle andis 19. veebruaril 2001 välja plaadifirma Sanctuary Records.
Miralem Pjanić

Koondisekarjäär

Pjanić mängis Luksemburgi alla 17- ja 19-aastaste noortekoondises, esindades riiki muuhulgas 2006. aasta Euroopa alla 17-aastaste finaalturniiril.
Täiskasvanuna soovis ta esindada Bosniat ja Hertsegoviinat. Bosnia ja Hertsegoviina rahvuskoondises õnnestus tal mängida pärast Bosnia ja Hertsegoviina kodakondsuse saamist 20. augustil 2008 mängus Bulgaaria vastu. Esimese värava lõi ta rahvuskoondises 3. märtsil 2010 sõprusmängus Ghana vastu.
Ta kuulus Bosnia ja Hertsegoviina koondisse 2014. aasta maailmameistrivõistlustel. Viimases alagrupimängus 25. juunil lõi ta värava Iraani vastu.
Kajar

Kajar on eesti mehenimi.
Stephen Jay Gould

Stephen Jay Gould (10. september 1941 – 20. mai 2002) oli ameerika bioloog, paleontoloog, evolutsionist ja teadusloolane.
Ta töötas Harvardi Ülikoolis. 
Evolutsionistina kritiseeris ta sotsiobioloogilisi (nt Richard Dawkinsi) vaateid, samuti evolutsioonilist psühholoogiat.
Lühter

Lühter (alamsaksa sõnast luchter 'küünlajalg, lühter') on mõne või paljude küünla- või lambipesadega lakke riputatav või seina kinnitatav valgusti.
Henri III

Poola kuningana

1572. aastal suri Poola kuningas Zygmunt II August, kelle pärija oli Jagelloonide dünastia viimane liige, Zygmunt II Augusti õde Anna Jagiellonka. Troonipretendentideks oli Austria ertshertsog Ernest, Rootsi kuningas Johan III ja Moskva tsaar Ivan IV. Poola kuningaks valiti 16. mail 1573 Henri, kes sai sellega esimeseks valitud Poola kuningaks. Henri andis 10. septembril Jumalaema kirikus vande ja võttis 13. septembril vastu Poola delegatsiooni tunnistuse kuningaks valimise kohta. Ta jõudis Poolasse 1574. aasta jaanuaris ja krooniti 21. veebruaril kuningaks. Henri ja Anna pidid abielluma, kuid Henri ei tahtnud endast 18 aastat vanemat naist ega abiellunud temaga. Seetõttu surigi Jagelloonide dünastia välja.
Kolm ja pool kuud pärast Henri kroonimist Poola kuningaks, 30. mail suri tema vend, Prantsusmaa kuningas Charles IX ja Henri sai Prantsusmaa kuningaks. Juunis põgenes ta salaja, jättis Poola trooni vabaks ja asus Prantsusmaa troonile. Poola esitas ultimaatumi: kui Henri ei naase 12. maiks 1575, kuulutatakse ta troonist loobunuks. Nimetatud kuupäeval nii juhtuski.

Prantsusmaa kuningana

15. veebruaril 1575 krooniti ta Reimsi katedraalis Prantsusmaa kuningaks. 14. veebruaril 1575 abiellus ta Louise de Lorraine-Vaudémontiga, kuid abielust ei sündinud last. 1584 suri Henri noorem vend François, mis tõi kaasa Valois'de meessoo pealiini väljasuremise. Uueks kroonprintsiks sai Navarra kuningas Henri III, kes pärines meesliinis Louis IX-st. Lastetuse põhjust on nähtud nii kuninganna nurisünnituse tagajärjel tekkinud viljatuses kui ka Henri ilmselges kalduvuses homoseksuaalsusesesse.
Henri toetas kord Katoliiklikku Liigat, kord hugenotte. Ta pagendas liiga juhi Henri de Guise'i mõjul 1585 hugenotid Prantsusmaalt, kuid pidi rahvaülestõusu pärast 1588 Pariisist põgenema, laskis seejärel 23. detsembril 1588 Henri de Guise'i ja tema venna kardinal Louis de Guise'i mõrvata ning hertsogi poja vangistada ja hakkas liidus hugenottide juhi Navarra Henriga Pariisi piirama.

Surm

Henri III tappis fanaatiline katoliiklane, 22-aastane dominiiklasest munk Jacques Clément. Munk saabus kuninga vastuvõtule Pariisi eeslinna Saint-Cloud'sse kirja üleandmise ettekäändel ning tappis ta pärast kirja üleandmist mürgitatud pistodaga. Henri III olevat öelnud vaid: "Neetud munk, ta tappis mu!". Clément, kellele oli jesuiitide tehtud ajupesu tulemusena selgitatud, et ta on jumaliku kaitse all ning on pärast oma ülesande täitmist teistele nähtamatu, tapeti kohapeal kuninga ihukaitsjate poolt. Järgmisel päeval, 2. augustil 1589, toimus postuumne kohtuistung, kus  otsustati: "eelpoolnimetatud Clémenti laip, tõmmata hobustega neljaks, pärast mida ta põletada, tuhk aga puistata jõkke, et lõplikult hävitada igasugune mälestus temast". Kohtuotsus viidi samal päeval täide.

Troonipärimine

Uueks kuningaks sai Henri õe Marguerite'iga abiellunud Navarra Henri, kes asus valitsema Henri IV nime all ja oli esimene Bourbonide dünastiast Prantsusmaa kuningas.
Aleksandr Tihhonov

Aleksandr Ivanovitš Tihhonov (vene Александр Иванович Тихонов; sündinud 2. jaanuaril 1947 Uiskojes Tšeljabinski oblastis) on endine Nõukogude Liidu laskesuusataja. Ta on neljakordne olümpiavõitja ja üheteistkordne maailmameister. 
Tihhonov võitis kõik neli olümpiakuldmedalit 4×7,5 km teatesõitudes, neljadelt mängudelt järjest: 1968, 1972, 1976 ja 1980. aasta taliolümpiamängudelt. Ta on seni ainuke sportlane, kes on taliolümpiamängudelt võitnud ühel alal neli korda järjest. Tihhonovi ainuke individuaalne olümpiamängude medal tuli 1968. aastal Grenoble'is 20 km distantsil ja see oli hõbemedal.
Tihhonov on üks kõigi aegade edukaim laskesuusataja. Viiele olümpiamedalile lisaks on tal veel 17 maailmameistrivõistluste medalit, millest üksteist on kuldsed.
Tihhonov valiti 2002. aastal Rahvusvahelise Laskesuusatamise Liidu (IBU) asepresidendiks.
Finantsvara

Finantsvara (financial asset) on immateriaalne vara, mille väärtus leitakse lepingulise nõude põhjal. Erinevalt materiaalsetest varadest võib finantsvaradel puududa füüsiline väärtus, ent neid on kergem muuta.

Finantsvara kui väärtpaber

Väärtpaberitega peab olema võimalik kaubelda kas väärtpaberibörsil või avalikult. Väärtpaber kvalifitseerub finantsvaraks investeerimiskonto süsteemi tähenduses siis, kui väärtpaberiga on võimalik kaubelda Eesti väärtpaberibörsil või olema avalikult pakutav. Samuti peaks olema kauplemine võimalik ka mõnes teises Euroopa Liidu riigi või OECD liikmesriigi börsil. Finantsvaraks investeerimiskonto süsteemi tähenduses ei loeta aktsiaid, millega ei saa kaubelda. Näiteks pensioni II ja III samba fondiosakuid, kogumis- ja tähtajaline hoiuseid, vabatahtliku kogumispensioni kindlustuslepinguid.

Erinevused finantsvarade ja muude varade vahel

Varad jagunevad üldiselt reaalseteks, finants- või materiaalseteks varadeks. Finantsvarad saavad oma väärtuse alusvara (aktsiad, võlakirjad, toorained, indeksid, valuutad) suhtes lepingulise nõude alusel. Alusvara jaguneb samuti omakorda nii immateriaalseks varaks kui ka reaalseks. Immateriaalne vara on väärtuslik vara, mis ei ole füüsiliselt kättesaadav (kaubamärgid, intellektuaalomand) ning reaalvara vastupidi on füüsiline vara (väärismetallid, kinnisvara jne).
Esindamisprobleem

Ülevaade/ajalugu

Esindamisprobleemi teooria tekkis 1970. aastatel majanduse ja institutsionaalse teooria (inglise keeles institutional theory) kombineeritud harudest. On mõningaid väiteid selle kohta, kes teooria lõi. Nii teoreetik Stephen Ross kui ka Barry Mitnick on väitnud end olevat selle autorid. Ross on öelnud, et algselt kirjeldas ta esindamisprobleemi inimese näitel, kes valib jäätist kellelegi, kelle maitse-eelistusi ta ei tea. Kõige tõendatum viitamine teooriale tuleneb Michael C. Jensenilt ja William Mecklingult.

Esindamisprobleemi näited

Esindamisprobleem on piisavalt laialdaselt levinud. Seetõttu leidub seda mitmesugustes kontekstides.
Näide selle kohta, kuidas esindamisprobleem reitinguagentuuri (agendi) ja neid palganud ettevõtete (printsipaalide) vahel ilmneb. Kuna madalam reiting suurendab ettevõtte laenukulusid, on sel stiimul kujundada reitinguagentuurile makstavat hüvitist, et see agentuur annaks kõrgema hinnangu kui ettevõte tegelikult vääriks. Reitinguagentuur on vähem objektiivne, sest kardab kaotada tulevikus tehtavad tehingud olles liiga karm hinnangute andmisel.
Esindamisprobleem võib tekkida, kui üks isik (printsipaal), küsib teiselt (agendilt), et teine talle jäätist ostaks. Kusjuures agent ei tea printsipaali maitse-eelistusi. Printsipaal ja agent on omavahel arutanud jäätise ostu ja tarnimise tasumäärade üle. Samamoodi on arutatud, kas soovitakse üht, kaht või rohkemat jäätisepalli, kas topsis või vahvlikoonuses ning kohaletoimetamise päeva ja aja üle, kuid maitse-eelistused jäid rääkimata ning seetõttu ei oska agent jäätist valida.
Veel levinum näide on selle kohta, kui isik (printsipaal) viib oma auto mehaaniku (agendi) juurde parandusse. Mehaanik teab autodest ja nende hindadest rohkem, kui tüüpiline klient ning seetõttu on agendil võimalus nõuda töö eest oma äranägemise järgi raha.

Esindamisprobleem ja töötajate hüvitised

Populaarne seisukoht töölepingute puhul on hüvitise sidumine võimalikult täpselt tulemuslikkuse mõõtmisega. Sõltuvalt ärist, ühiskonnast ja üksikisikust võib see kõik varieeruda. Peter Doeringeri ja Michael Piore’i 1971. aasta uurimuse “Tööjõuturu ja tööjõu analüüs” näitel võib tööturu jagada esmasteks ja teisesteks turgudeks sõltuvalt sellest, kuidas erinevaid töötajaid tasustatakse. Need inimesed, kes asuvad esimesel turul, kipuvad olema tasustatud vastavalt nende oskustele, samal ajal, kui teisel turul olevate inimeste palgad on määratud peamiselt turujõu põhjal.
Korjus (perekonnanimi)

Korjus on eesti ja soome perekonnanimi.
Sotsiaalfilosoofia

Alamharud

Sotsiaalfilosoofia ja eetika või väärtusteooriaga seotud küsimused on sageli märkimisväärselt kattuvad. Teised sotsiaalfilosoofia vormid on poliitiline filosoofia ja õigusfilosoofia, mis on suures osas seotud ühiskonna, riigi ja valitsuse ja nende toimimisega.
Sotsiaalfilosoofia, eetika ja poliitiline filosoofia jagavad omavahel tihedaid sidemeid teiste sotsiaalteaduste erialadega. Omakorda on sotsiaalteadused ise sotsiaalteaduste filosoofia jaoks keskne huvi.
Keelefilosoofia ja sotsiaalne epistemoloogia on alamväljad, mis sotsiaalse filosoofiaga olulisel määral kattuvad.